আমেরিকার ব্রাউন বিশ্ববিদ্যালয়ে পরীক্ষার মাঝেই বন্দুকবাজের হামলা, মৃত ২

ওয়েব ডেস্ক: ফের আমেরিকায় (America) শিক্ষা প্রতিষ্ঠানে বন্দুকবাজের হামলার ঘটনা। রোড আইল্যান্ডের প্রভিডেন্সে অবস্থিত ব্রাউন বিশ্ববিদ্যালয়ে পরীক্ষা চলাকালীন এলোপাথাড়ি গুলিবর্ষণের অভিযোগ উঠেছে। কালো পোশাক পরা এক বন্দুকধারীর হামলায় কমপক্ষে দুই জন নিহত এবং আটজন গুরুতর আহত হয়েছেন বলে খবর। ঘটনার পর থেকেই পলাতক অভিযুক্ত। তার খোঁজে তল্লাশি চালাচ্ছে পুলিশ ( Brown University In US)।

স্থানীয় সময় শনিবার বিশ্ববিদ্যালয়ের ইঞ্জিনিয়ারিং ও পদার্থবিদ্যা ভবনে ঢুকে গুলি চালাতে শুরু করে ওই বন্দুকধারী। সেই সময় সেমেস্টারের ফাইনাল পরীক্ষা চলছিল। আচমকা গুলির শব্দে আতঙ্ক ছড়িয়ে পড়ে গোটা ক্যাম্পাসে। ঘটনার পর তিন ঘণ্টারও বেশি সময় কেটে গেলেও সন্দেহভাজনের কোনও খোঁজ মেলেনি।

আরও পড়ুন: বিশ্বে প্রথম দেশ, অনূর্ধ্ব-১৬-দের সোশ্যাল মিডিয়া ব্যবহার নিষিদ্ধ

পুলিশের ডেপুটি চিফ টিমোথি ও’হারা জানান, সন্দেহভাজন ব্যক্তি কালো পোশাক পরা একজন পুরুষ। হামলার পর তাকে শেষবার ইঞ্জিনিয়ারিং ভবন থেকে বেরোতে দেখা গিয়েছিল। তার পর সে কোথায় গিয়েছে, তা এখনও স্পষ্ট নয়। নিরাপত্তার স্বার্থে গোটা ক্যাম্পাস লকডাউন করে দেওয়া হয়েছে।

প্রভিডেন্সের মেয়র ব্রেট স্মাইলি বলেন, “আটজন আহতের অবস্থা গুরুতর হলেও স্থিতিশীল। নিহতরা শিক্ষার্থী কিনা, সে বিষয়ে এই মুহূর্তে কোনও মন্তব্য করা যাচ্ছে না।”
মার্কিন প্রেসিডেন্ট ডোনাল্ড ট্রাম্প জানিয়েছেন, তাঁকে এই গুলিবর্ষণের ঘটনা সম্পর্কে অবহিত করা হয়েছে। তিনি বলেন, “এই মুহূর্তে আমরা ক্ষতিগ্রস্তদের জন্য প্রার্থনা করা ছাড়া আর কিছুই করতে পারি না। ঘটনাটি অত্যন্ত দুঃখজনক।”

এদিকে, রোড আইল্যান্ডের গভর্নর ড্যান ম্যাকি একে ‘একটি অকল্পনীয় ঘটনা’ বলে উল্লেখ করেছেন। তিনি জানান, তাঁর দফতর এই ঘটনার বিষয়ে হোয়াইট হাউসের সঙ্গে যোগাযোগ রাখছে।

বিশ্ববিদ্যালয়ের ওয়েবসাইট অনুযায়ী, যে ভবনে হামলা হয়েছে সেখানে ১০০টিরও বেশি ল্যাব, বহু ক্লাসরুম ও অফিস রয়েছে। গুলিবর্ষণের সময় সেখানে ইঞ্জিনিয়ারিং ডিজাইন বিষয়ের পরীক্ষা চলছিল।
ঘটনাস্থল থেকে প্রায় এক ব্লক দূরে থাকা ইঞ্জিনিয়ারিং বিভাগের ডক্টরেট ছাত্র চিয়াংহেং চিয়েন জানান, গুলির খবর পেয়ে কাছের একটি ল্যাবের পড়ুয়ারা ডেস্কের নিচে লুকিয়ে পড়েন এবং আলো নিভিয়ে দেন। নিউ ইয়র্ক সিটির বাসিন্দা ২০ বছর বয়সি জুনিয়র পড়ুয়া মেরি কামারা বলেন, তিনি লাইব্রেরি থেকে বেরোনোর সময় গুলির শব্দ শুনে আশ্রয়ের জন্য একটি টাকেরিয়ার ভিতরে ঢুকে পড়েন। পুলিশ ক্যাম্পাসে তল্লাশি চালানোর সময় তিন ঘণ্টারও বেশি তিনি সেখানেই আটকে ছিলেন।

দেখুন আরও খবর: